Gazas innbyggere lever i mørke: – Det ser bekmørkt ut
Røde Kors mener situasjonen på Gazastripen er så prekær at den «går utenfor skalaen» de kjenner. Bare det siste døgnet er 193 palestinere drept og 920 er såret. Det store flertallet av dem i det palestinske myndigheter omtaler som en massakre i utkanten av Gaza by. Totalt er 30.228 palestinere drept og over 71.000 såret i israelske angrep siden 7. oktober, ifølge palestinske helsemyndigheter. Det er uklart hvor mange av de drepte som er Hamas-krigere. – På Gaza er situasjonen helt forferdelig. Det er en situasjon som sprenger skalaen for hva vi har sett og hva vi kunne se for oss kunne skje. Det sier Anne Bergh, generalsekretær i Røde Kors, i en pressemelding. – Det er rett og slett ikke nok mat og drikke til Gazas befolkning og det er stor fare for hungersnød. Satellittbilder viser at befolkningen lever i mørke De fleste bygningene på Gazastripen er ødelagt eller skadet etter måneder med konstant israelsk bombing. Sårede får svært begrenset helsehjelp. 24 av Gazas 36 sykehus er satt helt ut av spill, de øvrige fungerer bare delvis og mangler både drivstoff til generatorer, oksygen, legemidler og utstyr. Både vann- og strømforsyning er ødelagt. Care har analysert satellittbilder som viser en 84 prosents nedgang i lys på området på nattetid. Gazas største kraftverk gikk tom for drivstoff allerede i oktober.  Saken fortsetter under bildene – Ødeleggelsene på Gazastripen er så enorme at de er vanskelige å fatte. Det ser bekmørkt ut for folk på Gazastripen nå – både billedlig og bokstavelig talt, sier Kaj-Martin Georgsen, generalsekretær i CARE Norge. Ifølge FNs målinger om matsikkerhet, er hele Gazas befolkning klassifisert som «IPC fase 3 eller høyere». Det vil si at 100 prosent av befolkningen på Gaza lider av matmangel. – Folk drikker forurenset vann. Noen har ikke noe annet valg enn å spise dyremat. Barn er dehydrerte og syke. Stadig flere dør av sult og sykdommer som vanligvis kan behandles, sier Hiba Tibi, direktør for CARE Gaza og Vestbredden. Har ikke noe sted å flykte De 2,2 millionene menneskene på Gazastripen er innesperret på området. De kan derfor ikke flykte til steder der de får tak i mat.  Ifølge Verdens matvareprogram (WFP) er minst 576.000 mennesker i Gaza – en fjerdedel av befolkningen, «ett skritt unna» hungersnød. Situasjonen er så desperat at hjelpeorganisasjoner forteller at det ikke er mulig å dele ut mat i ordnede former. Det meldes det om sammenbrudd i lov og orden med angrep på nødhjelpskonvoier fra desperate mennesker på jakt etter mat og drikke, står det videre i pressemeldingen fra Røde Kors. – Det er en helt umulig situasjon. De aller fleste som trenger hjelp vil nok ikke få den hjelpen de trenger slik som situasjonen på Gaza nå er, sier Bergh. Krever etterforskning etter angrep mot mennesker som prøvde å få tak i mat Det kommer jevnlig meldinger om svært blodige angrep på Gazastripen. 112 palestinere døde og 760 ble såret da det torsdag morgen ankom en lastebilkolonne med nødhjelp og israelske soldater åpnet ild mot menneskemengden, ifølge palestinske helsemyndigheter. Israel har erkjent at soldater åpnet ild mot menneskemengden, men hevder at de fleste ofrene ble trampet i hjel og overkjørt i kaoset som oppsto da det ankom en lastebilkolonne med nødhjelp. Hendelsen har ført til svært sterke internasjonale reaksjoner, blant annet fra Norge, Kina og Tyskland. – Den israelske hæren må fullt ut etterforske hvordan massepanikken og skytingen kunne skje, sier den tyske utenriksministeren Annalena Baerbock i en uttalelse på X/Twitter. Hun oppfordrer til humanitær våpenhvile.
Israels langvarige bombing av Gazastripen har ødelagt sykehus og infrastruktur, og skapt matmangel. Røde Kors og Care advarer om en desperat humanitær situasjon. Antall døde og sårede i konflikten er høyt, og hjelpeorganisasjoner sliter med å få ut mat til befolkningen. Strømmangel og forurenset vann gjør forholdene enda verre. Israelske soldater skal ha åpnet ild mot en menneskemengde som prøvde å få tak i nødhjelp. Over 100 er meldt drept. Hendelsen har vekket sterke internasjonale reaksjoner.